Sjedinjene Države Venezuele
<s>Sjedinjene Države Venezuele ili Sjedinjene Venezuelanske Države (španjolski: Estados Unidos de Venezuela) bio je službeni naziv Venezuele od 1864. pa do donošenja ustava iz 1953. godine, kojim je formirana Četvrta Venezuelanska Republika.</s><s>Sjedinjene Države Venezuele bile su direktna posljedica pobjede liberalnih federalista u Saveznom ratu 1863. godine.</s><s>Nakon pada konzervativne oligarhije, liberali su, predvođeni predsjednikom Juanom Crisóstomom Falcónom, sazvali konstituantu s ciljem donošenja federalnog ustava.</s><s>Konstituanta se sastala krajem ožujka 1864. godine u Caracasu te je donijela nacrt kojega je Falcón predstavio javnosti 13. travnja.</s><s>Ustav je službeno usvojen 22. travnja 1864. godine, čime je Venezuela postala savezna republika s novim imenom.</s>

<s>Ustav iz 1864. godine definirao je granice Venezuele sukladno onima koje je 1810. godine imala generalna kapetanija Venezuela, a tog su se držali i svi kasniji ustavi.</s><s>Naravno, zbog fluidne političke situacije i velike dinamike teritorijalnih promjena tokom XIX. vijeka, Venezuela je imala nekoliko otvorenih graničnih sporova u ovom periodu.</s><s>Spor s Britanijom oko gvajanske granice i teritorija Guayana Esequiba, koji je tokom 1895. godine doveo do ozbiljne krize, razriješen je potpisivanjem sporazuma nakon međunarodne arbitraže 1907. godine, međutim sve je formalizirano tek 1932. godine, kada je venezuelanski predsjednik Juan Vicente Gómez pristao da Mount Roraima bude točka razgraničenja između Venezuele, Gvajane i Brazila.</s><s>Tokom 1941. godine, predsjednik Eleazar López Contreras potpisao je, zajedno s kolumbijskim kolegom Eduardom Santosom, granični sporazum kojim je definirana granica dvaju zemalja uz venezuelansku cesiju gotovo 108,000 km² teritorija prema Kolumbiji.</s>

<s>Ustav iz 1864. godine mijenjan je čak više od 15 puta do 1953. godine, kada je formalno zamijenjen novim ustavom.</s><s>Tokom tih brojnih izmjena, došlo je i do čak devet promjena teritorijalnog uređenja države, s tim da su posljednje tri izmjene (1925., 1928. i 1947.) bile znatno manje u opsegu.</s>

<s>Početkom XX. vijeka, Venezuela je bila suočena s obvezom plaćanja reparacija Europljanima koji su pretrpjeli štetu tokom rata za nezavisnost.</s><s>S obzirom da je tadašnji predsjednik Cipriano Castro žestoko odbijao isplatiti dugovanja, godine 1902. izbila je kriza koja je rezultirala pomorskom blokadom zemlje od strane europskih sila.</s><s>Blokada je završena sljedeće godine, potpisivanjem sporazuma oko regulacije duga.</s><s>Castrova nepopularnost izvan Venezuele još je jednom došla do izražaja tokom kratkotrajnog rata s Nizozemskom iz 1908. godine, a koji je za posljedicu imao rušenje Castra s vlasti.</s>

<s>Sjedinjene Države Venezuele uživale su u vrlo uspješan period nakon Drugog svjetskog rata, znan kao El Trienio Adeco, ali koji je nasilno prekinut tokom 1948. godine.</s><s>Zemlja je ušla u period diktature, a tada aktualno federalno uređenje dokinuto je donošenjem novog ustava 1953. godine, za vrijeme vladavine Marcosa Péreza Jiméneza, kojim su Sjedinjene Države Venezuele zamijenjene novom republikom.</s>

<s>Historija Venezuele</s>

